**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2017 M. LIEPOS 27 D. SPRENDIMO NR. T2-188 „DĖL NEKILNOJAMOJO TURTO AUKŠTOJI G. 13, KLAIPĖDOJE, PIRKIMO“ PRIPAŽINIMO NETEKUSIU GALIOS“**

 **PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant pripažinti netekusiu galios Klaipėdos miesto savivaldybės tarybos 2017 m. liepos 27 d. sprendimą Nr. T2-188 „Dėl nekilnojamojo turto Aukštoji g. 13, Klaipėdoje, pirkimo“ (toliau – Sprendimas).

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės (toliau – Savivaldybė) taryba 2017 m. liepos 27 d. sprendimu Nr. T2-188 „Dėl nekilnojamojo turto Aukštoji g. 13, Klaipėdoje, pirkimo“ (toliau – Sprendimas) pavedė Savivaldybės administracijos direktoriui teisės aktų nustatyta tvarka organizuoti negyvenamosios patalpos – pašto Aukštoji g. 13, Klaipėdoje (unikalus Nr. 2184-7000-2012:0002, bendras plotas 100,29 kv. m.) (toliau – Paštas) pirkimą, parengti ir pasirašyti pirkimo ir pardavimo sutartį, priėmimo ir perdavimo aktą ir kitus dokumentus, susijusius su šio nekilnojamojo turto pirkimu ir teisinės registracijos savivaldybės vardu atlikimu.

Savivaldybės administracijos direktoriaus įsakymu buvo sudaryta komisija (toliau – Komisija) dėl akcinei bendrovei „Lietuvos paštas“ (toliau – Bendrovė) nuosavybės teise priklausančio Pašto su šiose patalpose esančiomis meninėmis vertybėmis bei meniniais interjero elementais pirkimo neskelbiamų derybų būdu, kuri nuo 2017 m. rugpjūčio mėn. vykdė pirkimo neskelbiamų derybų procedūras su Bendrove, keletą kartų Bendrovei buvo siųsti kvietimai (siūlymai) dalyvauti derybose, tačiau Bendrovė derybose nedalyvavo, pirkimo procedūros buvo nutrauktos.

Vėliau Bendrovė teikė siūlymą Pašto patalpas su jame esančiais meno kūriniais nuomoti, nustatant 750 Eur/mėn. patalpų nuomos mokestį. Galiausiai informavo apie ketinimą Paštą parduoti viešai skelbiamų derybų būdu.

Atsižvelgiant į tai, kad nebuvo pasiektas konstruktyvus Pašto įgijimo Savivaldybės nuosavybėn rezultatas, Savivaldybės administracija Savivaldybės tarybai teikė 2018 m. rugsėjo 28 d. sprendimo projektą Nr. T1-232 „Dėl Klaipėdos miesto savivaldybės tarybos 2017 m. liepos 27 d. sprendimo T2-188 „Dėl nekilnojamojo turto Aukštoji g. 13, Klaipėdoje, pirkimo“ pripažinimo netekusiu galios“, tačiau Savivaldybės taryba šiam sprendimo projektui nepritarė.

Po daugiau nei dviejų metų nuo pirkimo procedūrų pradžios 2019-10-30 Savivaldybės administracijoje gautas Bendrovės raštas, kuriuo prašoma pateikti informaciją apie Savivaldybės poreikį Paštą įsigyti nepriklausomo turto vertintojo nustatyta rinkos verte. 2019-11-20 Bendrovė raštu informavo Savivaldybės administraciją, kad Pašto patalpų nepriklausomo turto vertintojo 2018-11-28 nustatyta rinkos vertė 63 900 Eur, prašydama Bendrovei pateikti pirkimo tiesioginių derybų būdu sąlygas ir kvietimą siūlymui teikti.

Savivaldybės administracija dar kartą įvertino siūlomas pirkti Pašto patalpas. Šiuo metu patalpų techninė būklė yra labai bloga. Norint pradėti naudoti šias patalpas būtina atlikti jų kapitalinį remontą, kuris galėtų kainuoti apie 125250,00 Eur:

|  |  |  |  |
| --- | --- | --- | --- |
| Darbai | Kiekis | Kaina už m3, Eur | Kaina, Eur |
| Administracinės paskirties patalpų rekonstravimas | 300 m3 | 334,00 | 100200,00 |
| Projektavimas ir kitos inž. paslaugos | 10 proc. |   | 10020,00 |
| Užsakovo rezervas | 15 proc. |   | 15030,00 |
| VISO: |   |   | **125250,00** |
| Patalpų įsigijimo kaina |  |  | **63900,00** |
| **IŠ VISO:** |  |  | **189150,00** |

Taip pat papildomai turėtų būti skiriamos lėšos patalpų pritaikymui. Bendros investicijos į šias patalpas galėtų siekti daugiau nei 200000,00 Eur.

Savivaldybė Pašto patalpas iš Bendrovės privalo įsigyti savivaldybės funkcijų vykdymui. Dar kartą įvertinus galimybę savivaldybei vykdyti funkcijas Pašto patalpose, nustatyta, kad šiuo metu nėra tokios paskirties ir dydžio patalpų poreikio savivaldybės funkcijų vykdymui, tai yra Pašto patalpos nėra reikalingos savivaldybės funkcijų vykdymui.

Pašto patalpos yra pastate, kuris įrašytas į nekilnojamųjų kultūros vertybių registrą. Atsižvelgiant į tai, Bendrovei pardavus šias patalpas galėtų atsirasti privatus patalpų savininkas, kuris šias patalpas galėtų sutvarkyti ir pritaikyti tolimesniam jų naudojimui.

Įvertinus tai, kad:

- nuo Pašto patalpų pirkimo procedūrų pradžios praėjo daugiau nei du metai;

- pakartotinai įvertinus patalpas, savivaldybės funkcijų vykdymui Pašto patalpos nėra reikalingos;

- Pašto patalpų remontui ir pritaikymui reikalingos pakankamai didelės investicijos,

siūloma Savivaldybės tarybai įgyvendinti Lietuvos Respublikos vietos savivaldos įstatymo 18 straipsnio 1 dalyje įtvirtintą teisę - panaikinti jos priimtą teisės aktą, 2017 m. liepos 27 d. sprendimą Nr. T2-188 „Dėl nekilnojamojo turto Aukštoji g. 13, Klaipėdoje, pirkimo“ pripažinimui netekusiu galios ir nebevykdyti Pašto patalpų įsigijimo savivaldybės nuosavybėn procedūrų.

Pažymėtina, kad klausimas 2020-02-07 buvo svarstytas Savivaldybės tarybos Kolegijoje ir ji pritarė šio Savivaldybės tarybos sprendimo projekto teikimo tikslingumui.

**3. Kokių rezultatų laukiama.**

Siekiama Sprendimą pripažinti netekusiu galios.

**4. Sprendimo projekto rengimo metu gauti specialistų vertinimai.**

Negauta

**5. Lėšų poreikis sprendimo įgyvendinimui.**

Lėšų poreikis nenumatomas.

**6. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma, teigiamos pasekmės – pripažinus Sprendimą netekusiu galios, bus užtikrintas racionalus Savivaldybės lėšų naudojimas.

Turto skyriaus vedėjas Edvardas Simokaitis